Európsky minister hospodárstva a financií by mohol pomôcť účinnejšie presadzovať všeobecný záujem Únie a hospodárstva eurozóny tak v rámci EÚ, ako aj na celosvetovej úrovni. S funkciou ministra by sa na úrovni EÚ zriadil kľúčový partner pre dialóg v oblastiach hospodárskej, fiškálnej a finančnej politiky vo vzťahu k inštitúciám a orgánom EÚ, členským štátom a širokej verejnosti. Minister by takisto prirodzene prevzal funkciu zástupcu eura vo vzťahu k zvyšku sveta.

V tomto oznámení Komisia uvádza, akú úlohu by mohol zohrávať budúci európsky minister hospodárstva a financií v architektúre správy hospodárskej a menovej únie. V oznámení sa podrobne opisujú kľúčové funkcie európskeho ministra hospodárstva a financií, načrtáva sa inštitucionálne prostredie, v ktorom by minister pôsobil, a stanovuje sa možný harmonogram zriadenia tejto novej pozície. V oznámení sa predovšetkým opisuje pridaná hodnota konečného zlúčenia funkcie podpredsedu Komisie zodpovedného za hospodársku a menovú úniu s funkciou predsedu Euroskupiny a zdôrazňuje sa, že toto by bolo možné dosiahnuť v rámci existujúcich zmlúv.

Ako sa zdôrazňuje v správe piatich predsedov, účinná správa a ďalšie posilnenie demokratickej zodpovednosti sú kľúčovými zložkami dobudovania hospodárskej a menovej únie. Vytvorenie pozície európskeho ministra hospodárstva a financií by bolo ďalším dôležitým krokom v tomto smere. Kombináciou existujúcich funkcií na úrovni EÚ a zlúčením úzko prepojených politických nástrojov by minister pomohol vytvoriť nové synergie a zlepšiť tak celkovú súdržnosť a účinnosť tvorby hospodárskej politiky EÚ. Konajúc v medziach právneho rámca EÚ by funkcia ministra takisto prispela k zvýšeniu transparentnosti tvorby politiky EÚ, zodpovednosti voči Európskemu parlamentu a interakcii s vnútroštátnymi orgánmi bez toho, aby tým boli dotknuté oblasti právomocí, ktoré sú výlučne v pôsobnosti členských štátov, prípadne záležitosti, ktoré je možné najlepšie riešiť na vnútroštátnej úrovni.

Súčasná architektúra hospodárskej a menovej únie je vnútorne zložitá. V porovnaní s menovou politikou, ktorá je jednotná pre členské štáty eurozóny a občanmi ľahko identifikovateľná, hospodárska politika je v podstate riadená jednotlivými členskými štátmi a úsilie o koordináciu na úrovni EÚ a eurozóny vyvíjajú mnohé subjekty. Príslušné inštitúcie sa vyvíjali postupne časom, pričom ide o kombináciu inštitúcií EÚ a niektorých medzivládnych orgánov. Tieto orgány majú svojich vlastných predsedov, vyvinuli si svoje vlastné systémy zodpovednosti a fungujú pod rôznymi a niekedy sa prekrývajúcimi právnymi rámcami. To vedie k zložitým rozhodovacím postupom, ktoré sú často kritizované za to, že nie sú dostatočne zrozumiteľné a účinné. Znamená to tiež, že politiky a nástroje EÚ si vyžadujú rozsiahlu koordináciu medzi subjektmi, ktorá sa musí uplatňovať súdržným spôsobom.

Predseda Juncker uviedol vo svojej správe o stave Únie v roku 2017 a v priloženom vyhlásení o zámere možnosť vytvorenia pozície európskeho ministra hospodárstva a financií. Podľa jeho slov „Úlohu ministra hospodárstva a financií by mal prevziať komisár pre hospodárske a finančné záležitosti, ktorý by bol v ideálnom prípade aj podpredsedom Komisie. Súčasne by mal predsedať Euroskupine.“ Toto oznámenie nadväzuje na uvedené oznámenie. Vychádza z diskusií, ktoré vzišli z prípravy Diskusného dokumentu o prehĺbení hospodárskej a menovej únie a načrtáva praktický spôsob, ako postupovať ďalej. Bolo vypracované tiež so zreteľom na predstavy uvedené v správe piatich predsedov, predstavy vyjadrené Európskym parlamentom, ako aj predstavy, ktoré odzneli na samite eurozóny v októbri 2011, na ktorom hlavy štátov a predsedovia vlád už rokovali o možnosti pozícii stáleho predsedu Euroskupiny.

Posilňovať koordináciu politík a dohliadať na hospodárske, fiškálne a finančné pravidlá

Koordinácia hospodárskej politiky v EÚ sa v dôsledku hospodárskej a finančnej krízy výrazne posilnila. Európsky semester sa neustále zlepšuje s cieľom posilniť reformy a ich vykonávanie. Nedávno vytvorená služba Komisie na podporu štrukturálnych reforiem poskytuje technickú podporu členským štátom, aby im pomohla v tomto úsilí. Podporu poskytujú aj ďalšie iniciatívy na úrovni EÚ, a to aj pokiaľ ide o boj proti nezamestnanosti mladých ľudí, boj proti daňovým únikom a nedávno aj vyhlásenie o európskom pilieri sociálnych práv. EÚ takisto prijala rozhodné kroky smerom k vytvoreniu únie kapitálových trhov a dokončeniu bankovej únie, v ktorých sa musí pokračovať. Zavádzanie reforiem v členských štátoch nie je však ešte stále všade rovnaké. Takisto existujú nevyužité príležitosti, pokiaľ ide o lepšiu koordináciu a vzájomné učenie sa, a naďalej existuje potreba zosúladiť vnútroštátne a európske priority s ohľadom na meniace sa okolnosti.

Európsky minister hospodárstva a financií by mohol pomôcť pri ďalšom posilňovaní koordinácie hospodárskej politiky a zabezpečovať súlad naprieč rozličnými oblasťami politík, vychádzajúc z práce, ktorú už vykonala Komisia spoločne s členskými štátmi. V úzkom dvojstrannom a viacstrannom dialógu s vnútroštátnymi orgánmi a Európskym parlamentom by minister mohol podporiť koordináciu a vykonávanie reforiem v členských štátoch. Keďže štrukturálne reformy môžu mať pozitívne účinky presahovania, minister by priniesol pridanú hodnotu aj tým, že by sa zameral na optimálny reformný program pre EÚ a eurozónu ako celok.

Vyhlasovať primeranú fiškálnu politiku pre eurozónu na podporu menovej politiky Európskej centrálnej banky

Fiškálna politika spolu s menovou politikou zohráva kľúčovú úlohu pri stabilizácii makroekonomického prostredia, pričom zároveň slúži širším cieľom fiškálnej udržateľnosti a prerozdeľovania.

Komisia pravidelne poskytuje odporúčania Rade týkajúce sa fiškálnych politík členských štátov, zohľadňujúc flexibilitu, ktorá je zakotvená v existujúcom súbore fiškálnych pravidiel EÚ. Komisia a Rada kladú v posledných rokoch tiež väčší dôraz na súhrnné zámery fiškálnej politiky eurozóny, s prihliadnutím na všeobecný záujem a kolektívnu zodpovednosť za eurozónu ako celok . Napriek tomu si úspešné vykonávanie vhodných súhrnných zámerov fiškálnej politiky pre eurozónu vyžaduje individuálnu i kolektívnu ochotu členských štátov dotiahnuť veci do konca.

Európsky minister hospodárstva a financií by mohol pomôcť určiť a presadzovať primeranú fiškálnu politiku pre eurozónu ako celok. Ako člen Komisie by minister koordinoval dohľad nad fiškálnymi politikami členských štátov, pričom by zabezpečoval fiškálnu udržateľnosť a uplatňovanie Paktu stability a rastu s takým hospodárskym výkladom, s ktorým sa v pakte počíta. Súčasťou tejto úlohy by bolo aj posudzovanie primeranosti zámerov fiškálnej politiky eurozóny, čím by sa prispelo k hľadaniu rovnováhy medzi fiškálnymi záujmami členských štátov a najlepším riešením pre eurozónu ako celok. Ďalšou úlohou by bolo podporovať kvalitnú a optimálnu štruktúru verejných financií a fungovanie vnútroštátnych fiškálnych rámcov s cieľom maximalizovať ich dosah na pracovné miesta a rast. Minister by pritom vychádzal z názorov Európskej fiškálnej rady a bol by kľúčovým partnerom pre vnútroštátne fiškálne rady.

Dohľad nad využívaním rozpočtových nástrojov EÚ a eurozóny vrátane nástrojov na podporu reforiem, makroekonomickej stabilizácie a konvergencie

Rozpočet EÚ a iné rozpočtové nástroje EÚ a eurozóny už zohrávajú strategickú úlohu pri podpore členských štátov EÚ s cieľom posilniť konvergenciu, dlhodobý rast, investície a finančnú stabilitu. Približne polovica finančných prostriedkov EÚ je prostredníctvom piatich európskych štrukturálnych a investičných fondov v súčasnosti poskytovaná na konkrétne projekty. Prepojenie medzi týmito fondmi a prioritami európskeho semestra sa v priebehu rokov posilnilo s cieľom podporovať spoločné priority. Opatrenia podporované prostredníctvom rozpočtu EÚ dopĺňa viacero nástrojov a orgánov EÚ a eurozóny, ako napr. Európska investičná banka a Európsky mechanizmus pre stabilitu. Kríza však ukázala, že architektúra a rozsah verejných financií EÚ zatiaľ v plnej miere nepokrývajú osobitné potreby eurozóny. Zatiaľ čo EÚ a eurozóna zvýšili svoju úverovú kapacitu v posledných rokoch, potenciál makroekonomickej stabilizácie a podpory konvergencie je stále obmedzený. Pokiaľ ide o budúcnosť, Komisia dnes navrhuje viacero nových rozpočtových nástrojov v záujme stabilnej eurozóny v rámci Únie.

Európsky minister hospodárstva a financií by koordinoval využívanie príslušných rozpočtových nástrojov v EÚ a eurozóne a maximalizoval ich využitie na podporu spoločných priorít. Minister by sa snažil zabezpečiť, aby tieto nástroje boli využívané koherentne a účinne, pričom by sa neustále usiloval o synergie pri ich vykonávaní v úzkej spolupráci s príslušným komisárom a verejnými orgánmi na všetkých úrovniach. Mimoriadne dôležitou úlohou by bola koordinácia práce Komisie na Investičnom pláne pre Európu. V rámci danej funkcie by bol minister zodpovedný aj za vzťahy Komisie s Európskou investičnou bankou.

3.INŠTITUCIONÁLNE ASPEKTY: DEMOKRATICKÁ ZODPOVEDNOSŤ A LEGITIMITA

Nová pozícia európskeho ministra hospodárstva a financií môže prispieť k ďalšiemu zefektívneniu rámca EÚ pre správu a posilneniu európskeho rozmeru pri tvorbe hospodárskej politiky. Faktom je, že predpokladaná dvojitá funkcia – člen Komisie a predseda Euroskupiny – je možná už v rámci súčasných zmlúv. V článku 2 Protokolu č. 14 o Euroskupine pripojenom k zmluvám sa uvádza, že „ministri členských štátov, ktorých menou je euro, volia na dva a pol roka svojho predsedu väčšinou týchto členských štátov.“ Vytvorením funkcie ministra by sa nevytvoril nový nadnárodný byrokratický stupeň, ani by sa tým nezasiahlo do vnútroštátnych kompetencií. Minister by prostredníctvom kombinácie existujúcich funkcií a odbornej základne existujúcej na úrovni EÚ pomáhal vytvárať synergie a prispel tak k efektívnejšiemu rámcu správy.

Minister vo funkcii podpredsedu Komisie

Vzhľadom na inštitucionálnu úlohu Komisie ako propagátora všeobecného záujmu podpredseda Komisie by mohol prevziať úlohu ministra hospodárstva a financií.

Tým by sa v jednej osobe spojila funkcia zástupcu pre hospodárske a fiškálne záujmy celej EÚ a eurozóny s jasným mandátom predstavujúca kľúčový referenčný bod tak v rámci Komisie, ako aj navonok.

Minister by mohol viesť a koordinovať činnosť v rámci viacerých politických portfólií a útvarov naprieč Komisie. Zastupoval by Komisiu na zasadnutiach Rady guvernérov Európskej centrálnej banky bez hlasovacieho práva, ako sa uvádza v článku 284 ods. 1 Zmluvy o fungovaní Európskej únie. Bol by zodpovedný aj za sociálny dialóg na úrovni EÚ a interakciu s kľúčovými zainteresovanými stranami.

Minister vo funkcii predsedu Euroskupiny

Európsky minister hospodárstva a financií by mohol byť zvolený za predsedu Euroskupiny s cieľom zohľadniť záujmy eurozóny ako celku. Euroskupine doteraz vždy predsedal minister financií niektorého členského štátu eurozóny. Ako predseda Euroskupiny by minister predstavoval a hľadal konsenzus, pokiaľ ide o všeobecné politické smerovanie a celkovú stratégiu pre eurozónu, pričom by pomáhal vyvažovať a zosúlaďovať stanoviská vnútroštátnych ministrov so spoločnými prioritami na úrovni eurozóny a EÚ. Minister by takisto zabezpečoval koherentnú prípravu samitov eurozóny.